Štromar: Poštujte upute Stožera i čuvajmo jedni druge, a prijavu za subvencije prilagodit ćemo trenutnoj situaciji. Poziv će biti otvoren dovoljno dugo da se predaju svi zahtjevi, a sredstva će biti osigurana za sve koji predaju valjane zahtjeve. Prijave započinju 30. ožujka a zaprimat će se do kraja travnja. Novi poziv biti će već krajem ljeta.

Samo šest dana dijeli nas od otvaranja novog poziva za subvencioniranje stambenih kredita. Prvotno je planirano da poziv bude otvoren do 8. travnja, a drugi poziv u već ustaljenom terminu koncem ljeta.

Posljednjih tjedana u Ministarstvo graditeljstva i prostornog uređenja te u APN svakodnevno stižu upiti zabrinutih građana, djelatnika banka, agenata za posredovanje u prodaji nekretnina i javnih bilježnika kojima je novonastala situacija stvorila brojne izazove.

Stambeno zbrinjavanje mladih obitelji je među najvažnijim projekata Ministarstva, no dodatno izlaganje zdravlja građana nije prihvatljivo.

Stoga će se, zbog svih građana koji su već prikupili potrebnu dokumentaciju, potpisali predugovore, dali kapare te koji su prethodnih tjedana molili da se poziv održi, on otvoriti kako je i planirano 30. ožujka, ali će biti otvoren najmanje do kraja travnja, a po potrebi i dulje. Situaciju je nemoguće predvidjeti, ali ćemo pratiti i prilagođavati se.

– Razumijemo sve koji nam se ovih dana javljaju. Svjestan sam da su se neki ugovorno obvezali prema prodavateljima, da se boje da ostanu bez kapara i zato će se poziv otvoriti prema planu, ali će zaprimanje biti uz strogo pridržavanje svih uputa. Jedini cilj ove mjere je da mladima osiguramo dom, ali sad svi moramo biti odgovorni i dati svoj doprinos da se zaustavi širenje koronavirusa. Poziv će stoga biti otvoren dok se situacija ne smiri. Poštujmo upute Stožera, slušajmo struku, pazimo jedni na druge i samo tako će se cijela situacija ponovno normalizirati. Poziv će biti otvoren dovoljno dugo da se predaju zahtjevi i ne treba forsirati odlazak u banke i stvarati gužve jer će biti vremena. Svjestan smo da je dio građana koji su sada htjeli predati zahtjev trenutno u samoizolaciji. Ne brinite, odradite karantenu i po potrebi liječenje i sve ćete stići obaviti kad se situacija smiri – rekao je ministar graditeljstva Predrag Štromar i dodao:

– Sredstva će biti osigurana za sve koji predaju valjane zahtjeve, a novi poziv ide u rujnu kako smo i obećali – istaknuo je ministar Štromar te zahvalio predstavnicima banaka i predstavnicima agencija za posredovanje u prodaji nekretnina na prijedlozima i konstruktivnim razgovorima.

Ministarstvo graditeljstva i prostornoga uređenja poslat će uputu predstavnicima banaka, kao i APN-u kako bi se zahtjevi zaprimali u skladu s uputama Stožera za civilnu zaštitu.